Her holder han bryllupstale - uten å si et eneste ord
Den 30. juni hadde Erling Håmsø den nesten udelte gleden av å gifte seg med Ragnhild Steensland Dahle. Problemet var bryllupstalen som han hadde grudd seg for i over halvannet år før bryllupet. Håmsø sier til VG Nett at han i likhet med mange andre nordmenn lider av mild angst for å snakke foran store folkemengder. - Jeg visste at dette er et høydepunkt i et bryllup. Alle skal bli rørt og alle skal le, det hjelper ikke akkurat på presset, sier Håmsø. Ikke bare var det et problem å snakke foran folk, et annet problem var hvordan han skulle reagere hvis tilhørerne ble rørt av det han sa. - Jeg blir fort rørt av mine egne ord og hadde jeg blitt rørt, så ville nok kona blitt rørt hun også. Da hadde det hele blitt ei smørje. Å ikke klare å holde talen fordi jeg hulket, det var den største redselen, sier Håmsø.Dermed måtte han finne en annen løsning på problemet med bryllupstalen. I forkant av bryllupet hadde han flere ideer til løsning. Han vurderte både å lage en film og å lage et show med vennene sine, men to uker før bryllupet kom han på ideen med en Power Point-presentasjon. Og ideen ble mildt sagt godt mottatt. - Alle var nervøse for meg, stakkars Erling skal holde tale tenkte de nok. Da jeg kom med det første smilefjeset og folk brøyt ut i latter, da forsto jeg at det funket, sier Håmsø. Bruden var også fornøyd med resultatet. Hun hadde faktisk selv vurdert en powerpoint-presentasjon, men gikk bort fra det i siste liten.- Jeg måtte bare le. Dette er så typisk ham som det kunne bli. Jeg ble veldig positivt overrasket, særlig når han skulle lese det diktet. Det er Erling i et nøtteskall, sier Ragnhild Steensland Dahle. Broren til Håmsø, som er kameramann i videoen, var også imponert over det som ble prestert. - Utrolig kreativ måte å sno seg unna selveste brudgomstalen, og det er uten tvil den morsomste talen jeg har opplevd, sier Andreas Borge Håmsø.
Erling Håmsø har taleangst. Derfor gjennomførte han bryllupstalen uten å åpne munnen.